Academia de la Llingua Asturiana - Uiquipedia

# Academia de la Llingua Asturiana

### De Uiquipedia

L'Academia de la Llingua Asturiana (A.Ll.A) ye'l muérganu encargáu de la normativización del idioma asturianu. Desenvuelve tamién llabor d'asesoramientu en tolo que se refier a la llingua. L'Academia de la Llingua Asturiana (A.Ll.A.) ye una institución del Principáu d'Asturies que se creó en 1980 por Decretu del Conseyu Rexonal d'Asturies 33/1980 de 15 d'avientu y con Estatutos aprobaos pol mesmu muérganu por Decretu 9/1981, modificaos el 12 d'abril de 1995 (BOPA nu 136 de 14.6.1995).

Xosé Lluis García Arias foi'l presidente hasta l'añu 2001.

## [editar] Cargos académicos

L'Academia tien anguaño 22 miembros de númberu, 19 miembros correspondientes y 14 académicos d'honor. Los académicos nun perciben nenguna retribución nin pola so condición de talos nin polos cargos que desempeñen na Academia.

Los cargos académicos son:

- Presidenta: Ana María Cano González.
- Vicepresidente: Miguel Ramos Corrada.
- Secretariu: Roberto González-Quevedo González.
- Vicesecretariu: Urbano Rodríguez Vázquez.
- Ayalgueru: Carlos Lastra López.

Na Presidenta recái la representación pública de la institución.

## [editar] Historia

En 1981 asoleyó´l so primer trabayu normativu: "Normes Ortográfiques y Conxugación de Verbos", qu'anguaño yá va pola 6ª edición (2005).

En 1982 entamó a editar el boletín Lletres asturianes nel que se da lluz a trabayos d'investigación al rodiu de la llingua y lliteratura asturianes, aunque tamién s'asoleyen artículos d'etnografía, folclor, historia, ... Hasta l'añu 2005 lleva espublizaos 90 númberos.

En 1998 espublízase la Gramática de la Llingua Asturiana y en 2000 el Diccionariu de la Llingua Asturiana (DALLA), colo que completa'l so llabor normativo, aniciao cásique venti años atrás.

## [editar] Llabor principal de l'Academia

El llabor de l'Academia, que vien dau polos sos Estatutos, organízase en delles xuntes de trabayu:

- Lexicografía
- Normativización
- Toponimia
- Pedagoxía
- Lliteratura
- Etnografía y Cultura

## [editar] Otres xeres

Tamién, y siempre al mandáu de los Estatutos, l'Academia lleva alantre otres xeres, ente les que tán:

- Organización de les Xornaes d'Estudiu, sesiones añales de tres díes de duración onde s'afonda nel estudiu de la llingua, la lliteratura, la etnografía y la cultura asturiana en xeneral.
- Organización de los Alcuentros "Llingua Minoritaria y Educación".
- Cursos de Branu y Pruebes de Conocencia.
- Convocatories de concursos: "Investigación", "Llectures pa Rapazos", "Creación Lliteraria", "Recoyida de Material Lliterario Oral", "Teatru", "Recoyida de Material Lliterario Escrito" y "Curtios Cinematográficos".
- Llabor editorial. L’Academia tien asoleyaos camín de 500 llibros repartíos en 16 coleiciones y edita estes cuatro revistes:
  - Lletres Asturianes (Boletín oficial de la institución).
  - Cultures. Revista Asturiana de Cultura.
  - Lliteratura.
  - Entrambasauguas. A revista del Navia-Eo.

## [editar] L'Iguador ortográficu

L'Academia de la Llingua Asturiana ufierta un Iguador Ortográficu pal asturianu. Ye un correutor ortográficu pa los procesadores de testu de Microsoft® Word 97®, 2000®, XP® y 2003®, con una base de datos de cerca de 4 millones de pallabres, basada nel Diccionariu de la Llingua Asturiana (DALLA) asoleyáu pola Academia, y qu'inxer otra base de datos con cuasi 300 regles sintáutiques y ortográfiques. Acompáñase d'un "Diccionariu d'usuariu" y una opción de "Suxerencies" pa facilitar la iguadura más afayadiza.

Pues baxalu entrando na páxina de la Academia de la Llingua, qu´atoparás nos enllaces esternos.

## [editar] Enllaces esternos

- Academia de la Llingua Asturiana Páxina oficial.

Retrieved from "http://ast.wikipedia.org../../../a/c/a/Academia_de_la_Llingua_Asturiana_7e63.html"

Categoría: Asturianu

##### Views

- Artículu
- Discusión
- Revisión actual

##### Buscar

##### Otres llingües

- English
- Español
- Français